b'\n_START_ARTICLE_\nStatul bun\xc4\x83st\xc4\x83rii\n_START_SECTION_\nIstoria statelor bun\xc4\x83st\xc4\x83rii\n_START_PARAGRAPH_\n\xc3\x8emp\xc4\x83ratul A\xc8\x99oka al Indiei a prezentat ideea unui stat al bun\xc4\x83st\xc4\x83rii \xc3\xaen secolul al III-lea \xc3\xae.Hr. El \xc8\x99i-a imaginat dharma (religia sau calea) ca nu doar o colec\xc8\x9bie de fraze r\xc4\x83sun\xc4\x83toare. El a \xc3\xaencercat \xc3\xaen mod con\xc8\x99tient s\xc4\x83 o adopte ca pe o politic\xc4\x83 de stat; el a declarat c\xc4\x83 \xe2\x80\x9eto\xc8\x9bi b\xc4\x83rba\xc8\x9bii \xc8\x99i copiii mei\xe2\x80\x9d \xc8\x99i \xe2\x80\x9eorice efort pe care-l fac, m\xc4\x83 str\xc4\x83duiesc doar s\xc4\x83-mi achit datoria pe care o am fa\xc8\x9b\xc4\x83 de toate creaturile vii\xe2\x80\x9d. A fost un ideal complet nou de regalitate. A\xc8\x99oka a renun\xc8\x9bat la r\xc4\x83zboi \xc8\x99i cucerire de violen\xc8\x9b\xc4\x83 \xc8\x99i a interzis uciderea mai multor animale. Din moment ce dorea s\xc4\x83 cucereasc\xc4\x83 lumea prin dragoste \xc8\x99i credin\xc8\x9b\xc4\x83, el a trimis mai multe misiuni pentru a propaga dharma. Astfel de misiuni au fost trimise la locuri precum Egipt, Grecia \xc8\x99i Sri Lanka. Propagarea dharmei a inclus mai multe m\xc4\x83suri pentru bun\xc4\x83starea oamenilor. Au fost fondate centre de tratament pentru oameni \xc8\x99i animale \xc3\xaen interiorul \xc8\x99i \xc3\xaen afara imperiului. Au fost amenajate planta\xc8\x9bii umbroase, f\xc3\xa2nt\xc3\xa2ni, livezi \xc8\x99i case de odihn\xc4\x83. Au fost amenajate planta\xc8\x9bii umbroase, f\xc3\xa2nt\xc3\xa2ni, livezi \xc8\x99i case de odihn\xc4\x83. A\xc8\x99oka a interzis, de asemenea, sacrificiile inutile \xc8\x99i anumite forme de adun\xc4\x83ri care duceau la risip\xc4\x83, indisciplin\xc4\x83 \xc8\x99i supersti\xc8\x9bie. Pentru punerea \xc3\xaen aplicare a acestor politici a recrutat un nou grup de func\xc8\x9bionari numit Dhammamahamattas. O parte din \xc3\xaendatoririle acestui grup era s\xc4\x83 vad\xc4\x83 c\xc4\x83 persoanele din diferitele secte erau tratate corect. Lor li s-a cerut, \xc3\xaen special, s\xc4\x83 se ocupe de bun\xc4\x83starea prizonierilor._NEWLINE_Conceptele de bun\xc4\x83stare \xc8\x99i de pensie au fost introduse \xc3\xaen primele legii islamice ca forme ale Zakat (dania ritual\xc4\x83), unul dintre cei Cinci St\xc3\xa2lpi ai Islamului, \xc3\xaen timpul Califatului Rashidun din secolul al VII-lea. Aceast\xc4\x83 practic\xc4\x83 a continuat apoi \xc3\xaen epoca abbasid\xc4\x83 a Califatului. Taxele (inclusiv Zakat \xc8\x99i Jizia) colectate \xc3\xaen trezoreria unui stat islamic erau folosite pentru a asigura venituri pentru nevoia\xc8\x99i, adic\xc4\x83 pentru s\xc4\x83raci, b\xc4\x83tr\xc3\xa2ni, orfani, v\xc4\x83duve \xc8\x99i invalizi. Potrivit juristului islamic Al-Ghazali (Algazel, 1058-1111), guvernul alc\xc4\x83tuia, de asemenea, rezerve de alimente \xc3\xaen fiecare regiune pentru a acoperi necesit\xc4\x83\xc8\x9bile \xc3\xaen cazul \xc3\xaen care avea loc un dezastru natural sau o perioad\xc4\x83 de foamete. Califatul poate fi astfel considerat primul stat major al bun\xc4\x83st\xc4\x83rii din lume._NEWLINE_Istoricul Robert Paxton observ\xc4\x83 c\xc4\x83 pe continentul european dispozi\xc8\x9biile statului bun\xc4\x83st\xc4\x83rii au fost adoptate ini\xc8\x9bial de c\xc4\x83tre conservatori la sf\xc3\xa2r\xc8\x99itul secolului al XIX-lea \xc8\x99i de c\xc4\x83tre fasci\xc8\x99ti \xc3\xaen secolul al XX-lea cu scopul de a distrage aten\xc8\x9bia muncitorilor de la sindicate \xc8\x99i mi\xc8\x99c\xc4\x83rile socialiste \xc8\x99i li s-au opus radicalii \xc8\x99i politicienii de st\xc3\xa2nga. El reaminte\xc8\x99te c\xc4\x83 statul german al bun\xc4\x83st\xc4\x83rii a fost instituit \xc3\xaen anii 1880 de cancelarul Bismarck, care tocmai \xc3\xaenchisese 45 de ziare \xc8\x99i adoptase legile care interziceau Partidul Socialist German \xc8\x99i \xc3\xaentrunirile sindicali\xc8\x99tilor \xc8\x99i sociali\xc8\x99tilor. O versiune similar\xc4\x83 a fost instituit\xc4\x83 de c\xc4\x83tre contele Eduard von Taaffe \xc3\xaen Imperiul Austro-Ungar c\xc3\xa2\xc8\x9biva ani mai t\xc3\xa2rziu. \xe2\x80\x9eToate dictaturile europene moderne de dreapta din secolul al XX-lea, at\xc3\xa2t fasciste, c\xc3\xa2t \xc8\x99i autoritariste, au fost state ale bun\xc4\x83st\xc4\x83rii\xe2\x80\x9d, scrie el. \xe2\x80\x9eToate au acordat \xc3\xaengrijire medical\xc4\x83, pensii, locuin\xc8\x9be la pre\xc8\x9buri accesibile \xc8\x99i transport de mas\xc4\x83, ca \xc8\x99i cum erau lucruri naturale, cu scopul de a men\xc8\x9bine productivitatea, unitatea na\xc8\x9bional\xc4\x83 \xc8\x99i pacea social\xc4\x83.\xe2\x80\x9d_NEWLINE_Marxi\xc8\x99tii de pe continentul european s-au opus pas cu pas oric\xc4\x83rei m\xc4\x83suri de protec\xc8\x9bie social\xc4\x83 pentru c\xc4\x83 ar fi diluat militantismul muncitorilor f\xc4\x83r\xc4\x83 a schimba aspecte fundamentale \xc3\xaen distribu\xc8\x9bia bog\xc4\x83\xc8\x9biei \xc8\x99i a puterii. Abia dup\xc4\x83 cel de-al Doilea R\xc4\x83zboi Mondial, atunci c\xc3\xa2nd au abandonat marxismul (\xc3\xaen Germania de Vest \xc3\xaen 1959, de exemplu), sindicatele \xc8\x99i partidele socialiste de pe continentul european au acceptat deplin m\xc4\x83surile prev\xc4\x83zute de statul bun\xc4\x83st\xc4\x83rii ca fiind scopul lor final._NEWLINE_\xc3\x8en Marea Britanie, bazele statului bun\xc4\x83st\xc4\x83rii se datoreaz\xc4\x83 Partidului Liberal \xc3\xaen timpul guvernelor conduse de primii mini\xc8\x99tri H. H. Asquith \xc8\x99i David Lloyd George. Liberalii britanic au sus\xc8\x9binut o economie capitalist\xc4\x83 \xc8\x99i \xc3\xaen secolul al XIX-lea s-au preocupat \xc3\xaen principal de chestiunea liberului schimb (vezi liberalismul clasic), dar la \xc3\xaenceputul secolului al XX-lea au renun\xc8\x9bat la viziunea laissez faire a economiei \xc8\x99i au \xc3\xaenceput s\xc4\x83 favorizeze legisla\xc8\x9bia social\xc4\x83 proactiv\xc4\x83 pentru a asigura \xc8\x99anse egale pentru to\xc8\x9bi cet\xc4\x83\xc8\x9benii (\xc8\x99i pentru a contracara apropierea cet\xc4\x83\xc8\x9benilor de Partidul Laburist). \xc3\x8en acest sens, ei au fost direct inspira\xc8\x9bi de succesul reformelor sociale ale lui Bismark asupra economiei germane. Statul francez al bun\xc4\x83st\xc4\x83rii \xc3\xae\xc8\x99i are originea \xc3\xaen anii 1930, \xc3\xaen timpul unei perioade de ascensiune politic\xc4\x83 socialist\xc4\x83, cu Acordurile de la Matignon \xc8\x99i reformele Frontului Popular, de\xc8\x99i dup\xc4\x83 cum subliniaz\xc4\x83 Paxton aceste reforme au fost egalate \xc8\x99i chiar dep\xc4\x83\xc8\x99ite de m\xc4\x83surile luate de regimul de la Vichy \xc3\xaen anii 1940.'